《观内相素轩钱公射鸟因赋鄙韵用呈》
明代·童轩

胜日良宴会，逍遥云水乡。佳宾列四座，繁吹促飞觞。

时维秋序晚，䆉稏垂田疆。睹兹农事成，欢乐殊未央。

高柳荫虚亭，残荷荐馀香。有鸟类山雀，枝上止且鸣。

左右纷射之，乌号竟虚张。公起挟一矢，疾发如流星。

翩然中修尾，远堕池水旁。众宾竞称赏，此巧夺穿杨。

方今西北境，猃狁来狂勷。安得我公辈，强弓用其长。

一箭退勍敌，摧北如驱狼。坐令四海间，至治成虞唐。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。